Preşedintele Senatului, Călin Popescu Tăriceanu, a declarat, miercuri, că un act normativ referitor la graţiere este oportun, spunând că ”cei condamnaţi sunt şi ei oameni” şi au dreptul ”la propria imagine”, şi a dat exemple din trecut explicând că graţierea funcţiona şi în antichitate şi în comunism.

”Consider că până la urmă chiar şi cei care au fost condamnaţi şi sunt astăzi în închisori şi ispăşeşc o pedeapsă, până la urmă sunt totuşi oameni. Acestor oameni nu le putem încălca demnitatea. Cred că chiar cei care sunt condamnaţi au dreptul la propria demnitate şi la propria imagine”, a declarat Tăriceanu.

Preşedintele Senatului a făcut apel la istorie, explicând că instituţia graţierii există încă din antichitate.

”Această instituţie a graţierii nu a inventat-o Guvernul actual sau actualul ministru de Justiţie. Graţierea funcţionează din vremuri străvechi. Să ştiţi că şi în antichitate funcţiona graţierea. Şi în perioada comunistă au existat momente în care s-au făcut graţieri, şi după 1990, în democraţia nouă din România”, a explicat Tăriceanu.

”Nu cred că ar trebui să privim cu atâta ură şi cu atâta intransigenţă un lucru care mie mi se pare că trebuie discutat calm”, a mai spus el.

Întrebat de ce graţierea se doreşte a fi impusă prin ordonanţă de urgenţă, şi nu prin lege dezbătută în Parlament, Tăriceanu a susţinut că e dreptul Guvernului să legifereze prin ordonanţe.

”Este o opţiune care este la latitudinea Guvernului. Poate să dea ordonanţă sau poate să vină cu un proiect de lege. Pentru fiecare aceste două variante există avantaje şi dezavantaje (…) Este dreptul Guvernului să legifereze prin ordonanţe în anumite domenii, pe anumite materii şi poate să o facă. Nu înţeleg de ce această tulburare aşa care văd că i-a cuprins pe unii”, a susţinut Călin Popescu Tăriceanu.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.